जी हां, जनाब! मजदूर और मजदूरी भी बंधुआ हुआ करते या हो सकते हैं। जमीन, जायदाद, घर, मकान और सोने-चांदी के आभूषण। यहां तक कि रसोई के बर्तन-भांडे और घरेलु सामान के बंधुआ हो जाने अथवा बंधक रख देने की बात तो हम शुरू से ही सुनते आ रहे हैं। कई बार यह सुनने-पढऩे को भी मिलता रहता है किकिसी जुआरी महोदय ने जूए में पराजित होकर रुपए-पैसे के अभाव में अपनी पत्नी को ही बंधक बना दिया। परंतु मजदूर ओर मजदूरी भी बंधुआ या बंधक हुआ करते हैं, यह बात पिछले कुछ वर्षों से ही सुनने में आने लगी और अपनी संपूर्ण अंतरंग भयंकरता के साथ उजागर होने लगी है। इतिहास में हम आदमी को गुलाम बनाकर बेचने और फिर उन पर मनमाने अत्याचार करने, खरीदार द्वारा उन्हें भूखे-प्यासे रखकर अमानुषिक स्तर तक कठोर कार्य लेने की बातें भी पढऩे को मिल जाती हैं। यों तो समस्त यूरोपीय देशों में मानव बिक्री का यह काला धंधा और अमानवीय व्यापार चलता रहा पर रोम का नाम इस क्षेत्र में सबसे बढ़-चढक़र लिया जाता है। वहां तो बेचारे बंधकों गुलामों को खूंखार जानवरों के साथ या आपस में ही तब तक लड़ाया जाता था, जब तक कि दोनों में से कोई एक मर न जाए। भारत में इस सीमा तक तो नहीं, पर गुलाम-प्रथा रही अवश्य। आज का बंधुआ मजदूर या बंधुआ मजदूरी शायद उसी ऐतिहासिक परंपरा का नवीन एंव आधुनिक संस्करण है। आज के युग में, मानवाधिकारों के पोषक और दुहाई देने वाले, सभ्यता-संस्कृति के उच्च मान-मूल्य स्थापित करने वाले आधुनिक वैज्ञानिक युग में निश्चय ही यह प्रथा या परंपरा एक घोर कलंक है। मानवता का घोर अपमान है। अपनी हदयहीनता के कारण अत्याधिक लज्जाजनक बात एंव व्यवहार भी है।